Izifundi zeNkayi: Sifunde Okunengi Ngemisebenzi Esingayenza Empilweni
Ugatsha lwezisebenzi lumanyene lenhlanganiso yeWorld Vision lube lombukiso eNkayi Hish School wokutholisa abafundi ulwazi lokuba bathathe ziphi izifundo ezihambelana lomsebenzi abafuna ukuwufundela empilweni
NKAYI — Ugatsha lwezisebenzi lumanyene lenhlanganiso yeWorld Vision lube lombukiso eNkayi Hish School wokutholisa abafundi ulwazi lokuba bathathe ziphi izifundo ngenjongo yokuba bafunde belungiselela ukufundela imisebenzi emakolitshini amaUniversity. Ekhuluma ekuvulweni kombukiso wezifundo eNkayi High School, uDokotela Heron Dube osebenzela esibhedlela seNkayi ukuthaze abafundi ukuba noma behamba imango emide besiza ezikolo kuqakathekile ukufunda ngoba laye wadlula ebunzimeni obedlula kumbe obufana lobabo bokuhamba umango omude lendlala. Ohlola izikolo zesigaba seNkayi kugatsha lwezemfundo, uMnunzana Jabulani Moyo uthi babhekane lobunzima kulumango njalo abafundi bayalova kakhulu esikolo. UMfundi weHlangabeza High School, onguye njalo okhokhela abafana, uShelton Mnthali uthi laloba abafundi bebhekane lobunzima, bayabonga uhlelo lokubabonisa ukuba bafunde ziphi izifundo ukwenzela kusasa sebesiya emakolitshini. UTshalimani weNkayi High School Development Association, uMnunzana John Mpofu ukhala njalo ngabazali abehluleka ukubhadalela indleko yokufunda ngoba bengasebenzi. . UMqondisi wezemfundo eMatabeleland North, uMnunzana Jabulani Mpofu, uthi abafundi abanengi bavame ukuswela umuntu obabonisa ukuba bathathe ziphi izifundo. Isikhulumi seNational University of Science and Technology (iNUST), uNkosikazi Lindiwe Nyoni uthi inengi labafundi eNkayi alazi ngekolitshi yabo njalo sebekhangelele ukuthola abafundi abasuka eNkayi ngoba uHulumende usezaqalisa ukufundisa amasayensi ezikolo zalumango. Esinye sezifundi zeNkayi, uNkosazana Londiwe Gwebu, uthe ukuza kwengcwethi zemfundo kuhle, ngoba kubavulela indlela yokuqhubeka ngezifundo noma bebhekane lenhlupho ezimbalwa. Isiqinti seNkayi sibhekane lohlupho lwezikolo ezingumango okuthwalisa nzima abafundi abafika esikolo sebediniwe njalo ukusilela kwamanzi lendlala kubambile. Abamakolitshi kunye labezinye ingatsha zikahulumende bebethe gwaqa eNkayi nenhloso yokuthuthukisa ibanga lemfundo nomanje kuyindawo ephansi kakhulu kwezentuthuko njalo uphenyo olwaphuma ngesikhathi sokubala abantu lolwecensus, lwaveza ukuba ubuyanga buphezulu kakhulu eNkayi umakuqathaniswa lezinye izigaba zelizwe.